**,, პერანგები“**

ია შანთაძე

22 წლის

მობ. ტელ: 579979049

თბილისის სახელმწიფო უნივერსიტეტის ჰუმანიტარულ მეცნიერებათა ფაკულტეტის სტუდენტი

(პროგრამა: ამერიკისმცოდნეობა)

ელ. ფოსტა: ishantadze16@gmail.com

 \*\*\*

დედის კალთა წინ მიდიოდა ბაზრობაზე, რომელზეც მანამდე არასდროს ვყოფილვარ. 5 ან 6 წლის ვიქნებოდი პირველად ადგილობრივ ბაზრობაზე, რომ წავედი. ამ ადგილს ხულოში ,,ხოფას“ ეძახდნენ ეს ადგილი დღეს დაანგრიეს, აღარ არსებობს, მაგრამ რა მნიშვნელობა აქვს ამას ახლა.

არაფერი არ მახსოვს ამ დღიდან გარდა გაბმული ხმაურის, გრძელი ტანსაცმლის ჩამოსაღები ჯოხებისა და ლიმნისფერი პერანგისა.

ბაზრობის ლაბირინთებში დედა ყველას ეუბნებოდა :

 ,,ამ გოგოსთვის მინდა, რამე სასკოლოდ“.

 ყველაფერი ფაქტობრივად ამოყიდული იყო. სხვებმა დაგვასწრეს.

ამ ლაბირინთებში სიარულისას ყელში ბურთი მეჩხირებოდა , რადგან დედა ჩემს გამო დაიღალა და თითქოს დამნაშავე ვიყავი, რომ თეთრი პერანგები გაიყიდა. დამნაშავე ვიყავი, რომ სახლში გვეჩქარებოდა, მაგრამ ვერ მივდიოდით.

დედა ისევ ესალმებოდა ყველას და კითხულობდა:

,,ამ გოგოსთვის ხომ არ გაქვთ არაფერი?“

- მერე ეს ჯდომითა და სევდით მოწყენილი ქალები შემომხედავდნენ ხოლმე, შუშის თვალებით. ამათვალიერებდნენ და ,,არაო’’ იყტყოდნენ უხეშად. ამ სიტყვებზე ყელში ბურთ უფრო დიდდებოდა და ტირილი მინდოდა, რადგან დედას ჩემს გამო უწევდა ამ უცნაურ და უხეირო ქალებთან ლაპარაკი და ნაძალადევად გაღიმება.

დედა მაღალი იყო და მთელი ეს დრო ჩემი ხელი ეჭირა. მე ასე მაღლა აწეული მკლავი დამეჭიმა და მეტკინა, მაგრამ ვინ დარდობდა, თან იმ ამბავზე დავფიქრდი რას იგრძნობდა დედა თუ ხელს გავუშვებდი. აქაოდა მეტკინა, ხომ ეწყინებოდა...

დავდიოდი ამ ლაბირინთებში და ვიღლებოდი, ხმაურის, სიცხის, ვერ ნახული პერანგისა და შეწუხებული დედის ტკივილი გულში მქონდა და ტირილი მინდოდა. ხან დედის კალთას შევხედავდი და ხან იატაკს, დედისთვისაც მინდოდა შემეხედა სახეზე, რადგან ყველაზე ლამაზი იყო ლურჯი თვალებით, აწეული ღაწვებითა და თეთრი კანით იმ უცნაურ ადგილას, მაგრამ ვერ ვბედავდი. არ მინდოდა ჩემს გამო მომცდარიყო, რადგან მთელი დღე ისედაც ჩემთვის ირჯებოდა.

ამ სიარულში, ეს ადგილი იმ ხალხითა და ათას ერთი უცნაური ნივთით მხრებზე მეწვა. დავდიოდი და დამქონდა მთელი ,,ხოფა“ ბეჭებით. ყოველ უარზე უფრო ვივსებოდი ამ სიმძიმით. ფეხები მეკვეთებოდა და მაშინებდა უცხო ქალების უცებ შემოფეთებული თვალები. ყველაფერი უშნო იყო, მახინჯი და ხმაურიანი, გარდა დედისა და ლიმნისფერი პერანგისა, რომელიც უცებ შევამჩნიე შუქჩრდილებში, ვერცხილისფერ, თხელ ჯაჭვზე ჩამოკიდებული.

დედას გაუბედავად ვანიშნე ამ პერანგზე, მაგრამ იუარა, რადგან სკოლაში მივდიოდი.

,,დე, ასეთი სკოლაში არ შეიძლება, თორემ ხომ იცი გიყიდდი“.

ამ სიტყვებმა ყელი ამატკივა, რადგან ყელში ბურთი გაიზარდა და ვეღარ ეტეოდა. გულში, რომ ტკივილი მქონდა წინათ ახლა გეგონება ვიღაცამ საპნიანი ღრუბელივით ხელი მოუჭირაო და ეს მწარე ტკივილი მთელს ტანში მომედო, როგორც ქაფი მოედება ხოლმე გასარეცხ ჭურჭელს.

ვერ გავიაზრე ისე დამსვეს სკამზე, და ისე მარგებდნენ თეთრ პერანგს. ვიღაც ქალი დედას უქებდა ჩემზე ორი ზომით დიდ პერანგს, დედა მიყურებდა და მიღიმოდა. მე კიდევ ლიმნისფერ პერანგს ვუყურებდი. ეს ქალი კიდე არ ჩერდებოდა აქაოდა ბოლო ცალიაო, სულ ესეთები იყიდესო და მსგავსი სისულელეები.

ვიჯექი. მაღალი სკამიდან გადმოწყობილ ფეხებს ვათამაშებდი და სიმწრის თვალებით ვუყურებდი ამ ლიმნისფერ პერანგს. მერე დავფიქრდი, რატომ არ შეიძლებოდა ლიმნისფერი პერანგი სკოლაში ვის რას უშავებდა და უცებ გამახსენდა ყველა საშინელება, რაც ჩემს ძმას სკოლაზე გამწაებული ხმით უთქვამს.

ამ ფიქრებში დედამ მკითხა :

,,მოგწონს? ვიყიდოთ?“

 მეც რა უნდა მეთქვა?! თავი დავაქნიე და მაღალი სკამიდან ჩამოვსრიალდი, ისე, რომ არც დედისთვის და არც ლიმნისფერი პერანგისთვის აღარ შემიხედავს.

ახლა ამ ლაბირინთებიდან გავდიოდი და ვხედავდი დედის კალთას. დრო და დრო ზიზღით მარჯვენა ხელზე დავიხედავდი, რომლითაც მსუბუქი თეთრპერანგიანი პარკი მიმქონდა.

ხანდახან ასე უცებ არსაიდან გამახსენდება, ხოლმე ეს დღე. დედის ლურჯი თვალები, აუტანელი ხალხი და კედელზე მიკიდული ლიმნისფერი პერანგი, რომელიც სიმართლე, რომ ვთქვა არც კი მახსოვს დანამდვილებით ლიმნისფერი იყო ბალახისფერი თუ სტაფილოსფერი, მაგრამ ზუსტად ვიცი, რომ თეთრი არ ყოფილა.

 \*\*\*

,, 2012 წელს ნიგვზიანში ბაირამის დღესასწაულზე მუსლიმებს პარასკევის ლოცვის შემდეგ დაახლოებით 150 ქრისტიანი შეხვდა, რომლებიც ითხოვდნენ სამლოცველოს გაუქმებას. კონფლიქტი თითქმის ორი კვირა გაგრძელდა“ (რადიო თავისუფლება,2013)

,, სოფელ წინწყაროში კონფლიქტი გამწვავდა 2012 წლის 30 ნოემბერს, როცა მუსლიმების სამლოცველოში ლოცვის დაწყებამდე ნახევარი საათით ადრე ადგილობრივმა ქრისტიანებმა მუსლიმ მრევლს ასევე აუკრძალა ლოცვის ჩატარება’’ (რადიო თავისუფლება, 2013)

,, შსს-ს ცნობით, 2018 წელს სიძულვილის მოტივით ჩადენილი დანაშაულის ბრალდებით, 53 პირი დააკავეს.

"კერძოდ, სქესისა და გენდერული ნიშნით დანაშაულის ჩადენის ბრალდებით დაკავებულ იქნა 39 პირი, სექსუალური ორიენტაციისა და გენდერული იდენტობის ნიშნით დანაშაულის ჩადენის ბრალდებით - 10 პირი, ეროვნული და ეთნიკური ნიშნით დანაშაულის ჩადენის ბრალდებით კი - 4 პირი’’ (ტაბულა,2016)

,, 2022 წლის ოქტომბერში ქუთაისში კათოლიკური ეკლესიის წარმომადგენლებს რელიგიური რიტუალის შესრულებისას ყოფილ კათოლიკურ, ამჟამად კი მართლმადიდებლური ტაძრის ეზოში შესვლის ნებართვა არ მისცეს, ეკლესიის ეზო კი ლენტებით შემოღობეს.’’ (ნეტგაზეთი, 2022)

,, 14 ოქტომბერს გვიან ღამით თბილისში 32 წლის ტრანსგენდერ ქალს თავს დაესხნენ. სამართალდამცველებმა ტრანსგენდერი ქალის მკვლელობის მცდელობისთვის ერთი პირი რუსთავში დააკავეს. როგორც შინაგან საქმეთა სამინისტროში ამბობენ, დაკავებული წარსულში ნასამართლევია და პირობითი მსჯავრი აქვს შეფარდებული. გამოძიება 19.108-ე მუხლით მიმდინარეობს, რაც განზრახ მკვლელობის მცდელობას გულისხმობს’’ (ტაბულა, 2016)

და კიდევ ბევრი უთვალავი.

 \*\*\*

სულ მიკვირდა, რატომ არ წერენ ქართველი მწერლები, როგორც ამერიკელები ,,მაგალითად მანჰეტენისა და ცენტრალ პარკის კვეთაში (შესაძლოა ეს ორი საერთოდაც არ კვეთს ერთმანეთს, მაგრამ მაინც) , 34 ავენიუზე, ქუჩის ბოლოში, რომელიღაც ჯაზ ბართან... ამაზე უცებ ,,ფალიაშვილის ქუჩის ძაღლები“ გამახსენდა...

ამ ამბებზე, რომ ვფიქრობდი ძალიან ცხელოდა, ხალხის თეთრ პერანგებს თითქოს ორთქლი ასდიოდა.

8 ივლისის პაპანაქება იყო, მზე კეფაზე აჭერდა, მართლაც, რომ ,,ბანანა თევზის“ ამინდი იყო. ხალხი ვაჟას ძეგლთან ირეოდა, რაღაც მოუსვენრად ზივზივებდა მათი გაოფლილი თმები და უცნაურად წელავდნენ კისრებს.

ამ მცხუნვარე დღეს თითქოს არსაიდან ისევ ამოგორდა მუცლიდან ბურთი და ყელში გამეჩხირა. უცებ დედა გამახსენდა და ის პერანგი ბაზრობიდან, რომელიც მგონი ლიმნისფერი იყო, ან სულაც ბალახისფერი, შესაძლოა სტაფილოსფერიც კი.

გამოყენებული ლიტერატურა:

1. რადიო თავისუფლება.(2013). სახელმწიფოს როლი რელიგიური კომფლიქტების მოგვარებაში. <https://www.radiotavisupleba.ge/a/religiuri-konfliktebi-da-sakhelmtsifo/25191890.html>
2. ტაბულა. (2016). სიძულვილით მოტივირებული დანაშაული. <https://tabula.ge/ge/news/592125-tavdaskhmis-mskhverpli-transgenderi-kali>
3. ნეტგაზეთი. (2022). ქუთაისში კათოლიკეებს რელიგიური რიტუალის შესრულებისას ტაძრის ეზოში შესვლის ნებართვა არ მისცეს. <https://netgazeti.ge/news/645676/>